AfriSake doen regstappe oor SEB-regulasiesRob Davies, minister van handel en nywerheid. Foto: Departement van handel en nywerheid AfriSake het in April vanjaar ŉ brief aan Davies gestuur waarin die sakeregtewaghond hom versoek om die 30-dae periode wat hy toegestaan het vir ŉ openbaredeelnameproses oor die BBSEB-regulasies, met nóg 60 of 90 dae te verleng. Davies het hierdie versoek afgekeur. Volgens Stefan Pieterse, woordvoerder vir AfriSake, is 21 werksdae nie naastenby genoeg tyd vir ŉ voldoende openbare deelnameproses aan ŉ baie tegniese konsepregulasie van byna 80 bladsye nie. “Slegs 21 voorleggings kon binne die gestelde dae ingedien word, wat bietjie meer as twee per provinsie is. Dié regulasies gaan ŉ enorme invloed op Suid-Afrikaanse ondernemings hê en dus is dit ondenkbaar dat so min tyd gegun is vir reaksie hierop,” het Pieterse gesê. Hy het gesê indien die BBSEB-regulasies nie weer hersien word nie, sal dit verreikende gevolge vir Suid-Afrikaanse ondernemings inhou. Volgens Pieterse is die hofstukke reeds opgestel en word dit nou deur ŉ senior advokaat afgeteken voordat dit uitgereik sal word.